《东望》
宋代·郭祥正

历阳望姑熟，抚掌衣带隔。却瞻天门山，落日一双碧。

不如云中鸟，自在鼓两翼。冠裳漫羁绁，发绿今已白。

功名随浮烟，所得乃禄食。天兵下安南，獠穴须灭迹。

腾山吼豺虎，跨海轰霹雳。杀气暗南溟，万古一洗涤。

借令伏波在，缩手定叹息。男儿逢此时，弗往荷矛戟。

胡为守文法，铢铢较朝夕。终当解官去，大舰挂长席。

乘风捲云涛，载月奏玉笛。不作凌烟人，犹为钓鳌客。

谁能对乡关，跬步归未得。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。